b'\n_START_ARTICLE_\nAmor i deure\n_START_SECTION_\nTrama\n_START_PARAGRAPH_\nLa pel\xc2\xb7l\xc3\xadcula explica la hist\xc3\xb2ria de Yang Naifan (Ruan Lingyu) que escapa del seu matrimoni per estar amb el seu veritable amor, Li Zuyi (Jin Yan). Descriu de manera detallada la pobresa que la protagonista ha de suportar per haver trencat amb la tradici\xc3\xb3 del matrimoni._NEWLINE_Comen\xc3\xa7a en un carrer transitat, on un jove, Li Zuyi, queda impressionat per la bella Yang Naifan, que va de cam\xc3\xad a casa des de la universitat. Ell la segueix i queden en trobades posteriors i coquetegen. Aix\xc3\xb2 acaba quan el pare de Yang l\'obliga a un matrimoni concertat, sense amor, malgrat l\'amabilitat del seu marit i el naixement de dos fills als quals ella estima molt. Un dia, Li Zuyi la troba per casualitat en un parc, revifant el seu amor, la qual cosa la porta a abandonar al seu esp\xc3\xb2s i fills per anar amb ell. Sobreviuen en un apartament miserable i aviat neix una filla, per\xc3\xb2 l\'estr\xc3\xa8s de la seva dura vida acaba per matar Li Zuyi. Pel b\xc3\xa9 de la seva filla, Yang supera l\'impuls de su\xc3\xafcidar-se._NEWLINE_Els anys passen i la seva filla es converteix en una adolescent atractiva, mentre que ella \xc3\xa9s una talentosa costurera que guanya prou per mantenir la filla. Un dia, el seu exmarit, la contracta per dissenyar algunes robes per als seus fills adolescents; el seu marit no la reconeix. Ella aconsegueix controlar les seves emocions quan els pren les mides per a la roba. Yang t\xc3\xa9 present la seva falta quan va abandonar al seu esp\xc3\xb2s i als fills, i creu que aix\xc3\xb2 amena\xc3\xa7a el futur de la seva filla. Se su\xc3\xafcida i deixa una carta pregant-li al seu esp\xc3\xb2s que cuidi de la seva filla com si fos seva. Ell ho fa doncs mai ha deixat d\'estimar Yang.\n_START_SECTION_\nProducci\xc3\xb3\n_START_PARAGRAPH_\nEst\xc3\xa0 basada en una novel\xc2\xb7la d\'una expatriada polonesa, Rosen-hoa ("Ho Ro-es"), que s\'havia casat amb un enginyer xin\xc3\xa8s. Amor i deure es va convertir en una de les primeres pel\xc2\xb7l\xc3\xadcules produ\xc3\xafdes per la productora cinematogr\xc3\xa0fica d\'esquerres, Lianhua Film Company. La pel\xc2\xb7l\xc3\xadcula va ser molt popular en el seu moment, en gran part a causa de la parella protagonista: Ruan Lingyu \xe2\x80\x93que era una de les favorites de la ind\xc3\xbastria cinematogr\xc3\xa0fica de Xangai\xe2\x80\x93, i Jin Yan \xe2\x80\x93un actor nascut a Corea que va ser un dels m\xc3\xa9s populars dins el cinema xin\xc3\xa8s\xe2\x80\x93.\n_START_SECTION_\nRedescobriment\n_START_PARAGRAPH_\nDurant molt temps es va creure que la pel\xc2\xb7l\xc3\xadcula s\'havia perdut. Per\xc3\xb2 es va trobar una c\xc3\xb2pia completa arxivada a Uruguai molts anys despr\xc3\xa9s, en els anys 90. La c\xc3\xb2pia descoberta va ser enviada a Taiwan el 1993 i ara es troba en l\'Arxiu de Cinema de Taipei. Des de llavors, la pel\xc2\xb7l\xc3\xadcula ha estat presentada en diversos festivals de cinema i formant part de retrospectives de cinema xin\xc3\xa8s a tot el m\xc3\xb3n. El 2014, Amor i deure va ser sotmesa a una restauraci\xc3\xb3 digital de 2K a L\'Immagine Ritrovata d\'It\xc3\xa0lia, i es va projectar en el Festival de Cinema de Xangai (\xe4\xb8\x8a\xe6\xb5\xb7\xe5\x9b\xbd\xe9\x99\x85\xe7\x94\xb5\xe5\xbd\xb1\xe8\x8a\x82) aquell mateix any.\n_START_SECTION_\nAdaptacions\n_START_PARAGRAPH_\nAmor i deure ha estat adaptada dues vegades: el 1938 i el 1955. La primera adaptaci\xc3\xb3 va anar a c\xc3\xa0rrec de l\'estudi Xinhua Film Company de Xangai en temps de guerra, operant dins de la Concessi\xc3\xb3 Internacional de Xangai. Fou tamb\xc3\xa9 dirigida per Bu Wancang, amb Jin Yan repetint el seu paper anterior i Yuan Meiyun en el paper creat originalment per a Ruan Lingyu. La segona adaptaci\xc3\xb3 va ser realitzada pel Shaw Brothers Studio, una companyia de Hong Kong. Ambdues adaptacions van ser ja pel\xc2\xb7l\xc3\xadcules sonores, i l\'idioma era el dialecte mandar\xc3\xad.'